‘Ry meer versigtig’, vra owerhede in Mpumalanga(Foto: Dept. van gemeenskapsveiligheid in Mpumalanga) Vier mense is dood in ŉ kop-aan-kop-botsing tussen ŉ bakkie en motor op die N2 sowat 25 km buite Ermelo in Mpumalanga. Ross Campbell, woordvoerder van ER24, het gesê die motor het langs die pad tot stilstand gekom, terwyl die bakkie in die pad op sy dak te lande gekom het. “Drie insittendes, twee mans en ŉ vrou, was in die motor vasgekeer en ŉ vrou was in die bakkie vasgekeer. Al vier is op die toneel dood verklaar,” het Campbell gesê. Die slagoffers is vermoedelik tussen 28 en 35 jaar oud. Die bestuurder van die bakkie is buite sy voertuig aangetref. Hy het verskeie beserings opgedoen. “Hy is op die toneel gestabiliseer en na die Ermelo- provinsiale hospitaal vir verdere behandeling geneem,” het Campbell gesê. Moeti Mmusi, woordvoerder van Mpumalanga se departement van gemeenskapsveiligheid, het gesê ŉ padveiligheidingenieurspan het reeds in samewerking met die polisie met ŉ ondersoek na die voorval begin. “In die lig van verskeie ongelukke wat sedert Vrydag in die provinsie aangemeld is, doen ons ŉ beroep op motoriste om meer versigtig te ry sodat ons verdere lewensverlies weens padongelukke kan voorkom,” het Mmusi gesê.